Djevelens utvalgte

Djevelens utvalgte er en norsk roman, utgitt som bok nummer 52 i den 83 bind store serien om western-helten og US-marshalen Morgan Kane. Boka ble lansert i 1971, skrevet av forfatteren Kjell Hallbing under pseudonymet Louis Masterson, utgitt på forlaget Bladkompaniet.

Boka kom ut i forlagets pocketserie Stjernebøkene, som Stjerne-bok nr. 461 og kostet fire kroner. 

I Djevelens utvalgte trekkes linjene tilbake til Kanes ungdomstid, da han levde som fredløs under bandelederen «Coyote»s beskyttelse. Coyote var både læremester og farsfigur for unge Kane, før det hele endte i gjensidig hat, en tid skildret i bøkene El Gringo og El Gringo’s hevn. Hatet driver den gamle bandelederen til å oppsøke Kane i Kansas City mange år senere. Han har videreført hatet til datteren Lisbeth Galán og sammen vil de hevne seg med en grusomhet som ryster Kane.

Boka inneholder en sentral sex-scene, da Lisbeth Galán tar rollen som prostituert og ligger med Morgan Kane som er så full at han knapt vet hva som har skjedd. Sommeren etter denne hendelsen dør Lisbeth Galán i barsel mens hun føder en gutt med åpne øyne, sort hår og fullt utvokste hjørnetenner. Denne historien fortelles i romanen Korset og sverdet i El Diablito-serien. 

Det blir med dette ene samleiet. Til gjengjeld rekker Kane å møte revolversvingerne Marion Hedgepeth, Albert D. Sly, Louis «Dink» Wilson og James «Illionois Jimmy» Francis, og dreper alle.

Mottagelsen av boka 
Da Djevelens utvalgte kom ut var Kane-serien de første årene etter at den startet i 1966 blitt utgitt i nokså normale pocket-opplag på 12-16000, men fra 1969 hadde forlaget merket en økende interesse, og ifølge forleggeren Finn Arnesen hadde den «virkelige rakettferden mot kjempeopplagene» for lengst startet da Djevelens utvalgte kom ut i 1971. På nyåret trykket man da  og sommeren 1971 nådde førsteopplag .

Da Kane-serien for alvor slo an måtte Djevelens utvalgte utover i 1970-årene trykkes i stadig nye opplag. Mens den fortsatt ble utgitt i Bladkompaniets opprinnelige pocket-serie kom boka i minst fire opplag. I tillegg ble den solgt i hardcover-versjon da Bladkompaniet i årene 1972-1974 lanserte serien i innbundet utgave, med to bøker i hvert bind.

Djevelens utvalgte ble også publisert som føljetong i bladet Western, fra nr. 28 til 38 i 1973.

Og utgivelsene var ikke begrenset til Norge. Boka kom i 1976 i Danmark på Winther som Djevelens udvalgte og året etter i Sverige på B. Wahlströms Bokförlag som Hämndens dag 
I Finland kom den i 1978 på Otava som Paholaisen valittu.
Også Island fikk sin utgave: Úlfbarnið (Ulvebarnet).

Senere utgivelser 
Da Bladkompaniet i 1991 ga ut serien på nytt besluttet de å publisere bøkene i kronologisk rekkefølge, der man begynte med Kanes fødsel og sluttet med Den siste jakten. Nå havnet Djevelens utvalgte i et dobbeltbind, i bok nr. 32, sammen med Lovens bøddel. Da Bladkompaniet/Schibstedforlagene i årene 2002–2008 gjenutga bøkene i dobbelt-pocket kom Djevelens utvalgte i 2006 som bok 62 i bind 61–62. 

Etter at Aller forlag i 2008 tok over rettighetene kom bøkene fra 2009 enkeltvis, fortsatt i kronologisk rekkefølge, men med noen justeringer. Nå kom boka i 2014 som bok nr. 63 i serien, en utgivelse som i 2017 ble lansert som lydbok av Norsk lyd- og blindeskriftbibliotek, innlest av Jan Olav Simonsen.

Plasseringen som bok 63 i serien er ført videre i senere utgivelser, som i Cappelen Damms lydbokversjon fra 2021, lest inn av Torgeir Reiten.

Referanser

Kilder 
 Atle Nielsen, Kjell Jørgen Holbye m. fl.: Den store boka om Morgan Kane, Aller forlag 2014, side 222–223.

Norske romaner
Morgan Kane
Bøker fra 1971